**DJEČJI VRTIĆ “MALIK”**

Široli 1, 51216 Viškovo

tel. 051/ 258 625

e-mail: [djecji.vrtic.malik@ri.t-com.hr](mailto:djecji.vrtic.malik@ri.t-com.hr)

KLASA: 601-02/25-02/01

URBROJ: 2170/01-54-11-02-25-02

Viškovo, 30. rujan 2025.

Na temelju članka 21. Zakona o predškolskom odgoju i naobrazbi i članka 22. Statuta Dječjeg vrtića „Malik“ Viškovo, Upravno vijeće na svojoj 14. sjednici održanoj 30.09.2025. godine na prijedlog ravnateljice, te razmotren na 1. Sjednici Odgojiteljskog vijeća održanoj 30.09.2025. donosi

**GODIŠNJI PLAN I PROGRAM RADA**

**DJEČJEG VRTIĆA**

**“MALIK”**

- za pedagošku godinu 2025/26.

PREDSJEDNIK UPRAVNOG VIJEĆA: RAVNATELJICA:

Martina Lakoseljac Matejčić Koljka Širola

**SADRŽAJ:**

1. USTROJSTVO RADA ………………………………………..……….. 2

2. MATERIJALNI UVJETI RADA……………………………… ………. 6

2.1. SIGURNOSNO ZAŠTITNI I PREVENTIVNI PROGRAM U VRTIĆU.……… 7

3. NJEGA I SKRB ZA TJELESNI RAST I ZDRAVLJE DJECE………… 9

4. ODGOJNO - OBRAZOVNI RAD……………………….……………..12

4.1. INTEGRIRANI PROGRAM PREDŠKOLE…………………………………21

4.2. RANO UČENJE TALIJANSKOG JEZIKA……………………………………….25

4.3. RANO UČENJE ENGLESKOG JEZIKA………………………………………….26

5. NAOBRAZBA I USAVRŠAVANJE ODGOJNIH DJELATNIKA…… 27

6. SURADNJA S RODITELJIMA…………………………………………29

7. SURADNJA S DRUŠTVENIM ČIMBENICIMA………………………30

8. VREDNOVANJE PROGRAMA…………………………………….…..31

9. GODIŠNJI PLAN RAVNATELJA I UPRAVNOG VIJEĆA………..…..32

9.1. PLAN RADA RAVNATELJICE…………………………………………….32

9.2 PLAN RADA UPRAVNOG VIJEĆA………………………………………………..34

**1. USTROJSTVO RADA**

Godišnji plan i program odgojno-obrazovnog rada Dječjeg vrtića „Malik“, za pedagošku godinu 2025/26. planiran je u skladu sa suvremenom koncepcijom predškolskog odgoja i obrazovanja, temeljen na humanističkim načelima i vrijednostima, polazeći od stvarnih potreba i interesa djeteta. Osnovne smjernice u planiranju zadane su nam Nacionalnim kurikulumom za rani i predškolski odgoj i obrazovanje.

Godišnji plan i program odgojno-obrazovnog rada provoditi će se u skladu s zakonskim propisima koji se odnose na predškolski odgoj i obrazovanje: Zakon o predškolskom odgoju i obrazovanju, Državni pedagoški standard predškolskog odgoja, Programsko usmjerenje odgoja i obrazovanja predškolske djece, te ostalim relevantnim dokumentima.

Vrtić će kroz planirane programe ostvarivati djelatnost njege, odgoja i obrazovanja, zdravstvene zaštite, pravilne prehrane i socijalne skrbi djece rane i predškolske dobi koji su prilagođeni razvojnim i aktualnim potrebama djeteta, njegovim interesima i potencijalima. Istodobno će poštivati individualna prava svakog djeteta i njegove obitelji, kao i prava zaposlenika odgojno-obrazovne ustanove.

**Vizija i misija**

Naš vrtić je mjesto za igru, život i cjeloviti razvoj individualnih potencijala djeteta u skladu s razvojnim potrebama i pravima djece, u kojem se dijete osjeća zadovoljno, sretno, voljeno i poštovano.

Vrtić u kojem se osjeća ugodno ozračje, uz poticajan prostor koji potiče djecu na aktivno učenje (istražujući, čineći), poštuju se dječja prava, razvijaju individualni potencijali djece, potiče kvalitetno partnerstvo s roditeljima, te osigurava profesionalni rast i razvoj odgojitelja u cilju unapređivanja kvalitete odgojno obrazovne prakse.

U pedagoškoj godini 2025./2026. naglasak će biti na unapređenju kvalitete odgojno-obrazovnog rada kroz jačanje timske suradnje, razvoj profesionalnih kompetencija i poticanje inovativnih pristupa učenju i poučavanju.

Prioritetna područja djelovanja su:

• **Organizacijsko vođenje ustanove** uz osnaživanje partnerstva i aktivno uključivanje svih sudionika u timsko rješavanje problema, zajedničko učenje i učinkovitu komunikaciju u dinamičnim i izazovnim uvjetima rada. Poseban naglasak stavit će se na jačanje timskog duha, profesionalne suradnje i međusobne podrške djelatnika, s ciljem stvaranja pozitivne i poticajne radne klime.

* **Razvoj kulture ustanove** kroz oblikovanje poticajnog, sigurnog i estetski uređenog okruženja koje podržava dječju znatiželju, istraživanje i kreativnost. U fokusu će biti stvaranje uvjeta koji pridonose dobrobiti djece, djelatnika i roditelja, te promicanje zajedništva i suradnje kao temeljnih vrijednosti vrtića.
* **Sustavna primjena strategija podrške razvoju i učenju kroz igru**, s naglaskom na cjelovit razvoj svakog djeteta – uzimajući u obzir njihove individualne potrebe, interese i razvojne mogućnosti. Učenje će se temeljiti na iskustvu, istraživanju i igri kao prirodnom kontekstu djetetova razvoja.
* **Priprema za uključivanje u program Erasmus+**, kroz obnovu prethodnih pripremnih aktivnosti, jačanje kompetencija djelatnika u području međunarodne suradnje i projektnog planiranja te istraživanje mogućnosti partnerstava s ustanovama sličnog profila u Europi.

U okviru svoje djelatnosti vrtić organizira i provodi slijedeće programe:

⦁ redoviti cjelodnevni 10-satni program odgoja, obrazovanja zdravstvene zaštite i prehrane djece predškolske dobi (od 3 do 7 godine života),

⦁ integrirani program predškole,

⦁ kraći programi: - rano učenje engleskog jezika (Škola za strane jezike Linguae)

- rano učenje talijanskog jezika (odgojiteljica Karmela Žmak)

Kraći programi ostvaruju se i u suradnji s vanjskim udrugama i organizacijama koje imaju verificirane programe pri Ministarstvu znanosti, obrazovanja i sporta. Programi se provode u jutarnjem i popodnevnom terminu, rano učenje engleskog jezika dva puta tjedno u vrtiću, te rano učenje talijanskog jezika jedan puta tjedno u vrtiću, kojeg će provoditi odgojiteljica Karmela Žmak sa završenom edukacijom iz talijanskog jezika (B2 stupanj), koji je verificiran.

U suradnji sa KŠR Gorovo, planirana je organizacija Škole plivanja, u trajanju od 5 do 7 dana. Cilj programa je, pored učenja vještine plivanja, osloboditi ih straha od vode, naučiti ih pravilima sporta, grupe i trenera.

U Dječjem vrtiću “Malik” ustrojene su dvije odgojne skupine u koje je upisano 44 djece, smještene u funkcionalno uređenom i djeci primjerenom prostoru.

Radno vrijeme vrtića usklađeno je s potrebama roditelja, od 06.30 do 17.00 sati. Subote su neradne. Pedagoška godina započinje 01.09.2025. a završava 31.08.2026.

Neposredan odgojno obrazovni proces ostvaruju 4 odgojiteljice.

**BROJ ODGOJITELJA I DJECE PO SKUPINAMA**

|  |  |  |  |
| --- | --- | --- | --- |
| **SKUPINA** | **DOB** | **BROJ DJECE** | **ODGOJITELJICE/stručna sprema** |
| **Pande** | **3- 6** | **21** | **Iva Erceg /VŠS**  **Anita MargićVŠS** |
| **Bubamare** | **4 – 6** | **23** | **Karmela Žmak /VŠS**  **Martina Lakoseljac Matejčić/VŠS** |

Organizacija rada odgojitelja je fleksibilna, u skladu s potrebama djece. Odgojitelji imaju 6 - satne smjene, čiji se raspored mijenja u toku pedagoške godine ovisno o trenutnim potrebama (period adaptacije, ljetni mjeseci), od čega je 5,5 sati neposrednog rada s djecom, a 0,5 sata otpada na poslove uređenja prostora, izrade poticaja, vođenje dokumentacije. Ostatak satnice do punog radnog tjedna od 40 sati odnosi se na ostale poslove (stručno usavršavanje, suradnja s roditeljima, planiranje…).

Godišnji odmor odgojiteljice većim djelom koriste za vrijeme kolektivnog ljetnog godišnjeg odmora od 15.07.2026. do 15.08.2026.

**TJEDNA STRUKTURA RADNOG VREMENA ODGOJITELJA**

|  |  |  |
| --- | --- | --- |
| **Red. Broj** | **Opis poslova** | **Broj sati** |
| **1.** | Neposredan rad s djecom | 27,5 |
| **2.** | Pripreme, uređenje prostora, izrada poticaja | 5 |
| **3.** | Stručno usavršavanje, suradnja s roditeljima, vrednovanje rada | 5 |
| **4.** | Dnevni odmor | 2,5 |
|  | **UKUPNO** | **40** |

**GODIŠNJA STRUKTURA RADNOG VREMENA ODGOJITELJA**

|  |  |  |  |  |  |  |
| --- | --- | --- | --- | --- | --- | --- |
| **Mjeseci** | **Br.radnih dana** | **Br.dana blagdani/**  **godišnji odmor** | **Br.radnih sati** | **Neposredan rad s djecom** | **Ostali poslovi** | **Dnevni odmor** |
| **Rujan** | 22 | / | 176 | 121 | 44 | 11 |
| **Listopad** | 23 | / | 184 | 126,5 | 46 | 11,5 |
| **Studeni** | 20 | 1 | 160 | 110 | 40 | 10 |
| **Prosinac** | 23 | 2 | 168 | 126,5 | 46 | 11,5 |
| **Siječanj** | 20 | 2 | 160 | 110 | 40 | 10 |
| **Veljača** | 20 | / | 160 | 110 | 40 | 10 |
| **Ožujak** | 22 | / | 176 | 121 | 44 | 11 |
| **Travanj** | 21 | 1 | 168 | 115,5 | 42 | 10,5 |
| **Svibanj** | 20 | 2 | 160 | 110 | 40 | 10 |
| **Lipanj** | 20 | 2 | 160 | 110 | 40 | 10 |
| **Srpanj** | 23 | 0 | 184 | 126,5 | 46 | 11,5 |
| **Kolovoz** | 20 | 2 | 160 | 110 | 40 | 10 |
| **UKUPNO** | **254** | **12** | **2032** | **1397** | **508** | **127** |

Uz odgojitelje i ravnatelja, u vrtiću od ove godine imamo spremačicu koja sada obavlja poslove pripreme doručka, posluživanje ručka i pripremu užine, uz redovno čišćenje prostora vrtića. Spremačica je zaposlena na puno radno vrijeme uz dvokratni rad.

Koristit ćemo usluge vanjskog stručnog suradnika psihologa, a po potrebi ćemo koristiti i usluge vanjske stručne suradnice, zdravstvene voditeljice i logopeda.

Administrativne poslove obavlja ravnatelj ustanove.

Računovodstvene poslove obavlja ugovoreni knjigovodstveni servis.

Važno je napomenuti da veliki dio poslova održavanja vanjskog prostora obavljaju osnivači vrtića. Također za razne potrebne popravke, održavanja koristimo usluge raznih servisa.

**BROJ ZAPOSLENIH NA POJEDINIM RADNIM MJESTIMA**

|  |  |
| --- | --- |
| **RADNO MJESTO** | **BROJ ZAPOSLENIH** |
| **Odgojitelj** | 4 |
| **Ravnatelj** | 1 |
| **Spremačica** | 1 |
| **UKUPNO** | 6 |

Djelatnost vrtića financira se iz slijedećih izvora:

-iz uplata roditelja

-iz proračunskih sredstava Općine Viškovo

-iz proračuna Republike Hrvatske (MZOŠ) za program Predškole

**2. MATERIJALNI UVJETI RADA**

Dječji vrtić „Malik“ smješten je u namjenski građenom objektu sagrađenom 2005. g. površine 184 m2.

Primjenjujući načela integriranog kurikuluma, te Nacionalnog kurikuluma za rani i predškolski odgoj i obrazovanje, prostor u kojem djeca borave kreirat ćemo po mjeri djeteta, u kojem je dijete jedan od sudionika planiranja organizacije i uređenja prostora.

**Cilj** nam je stvoriti prostorno i materijalno okruženje koje u velikoj mjeri utječe na kognitivni, socijalni, emocionalni i tjelesni razvoj djece, stoga ćemo veliki naglasak dati na stvaranje bogatog i poticajnog okruženja. Prostor mora biti prilagođen djeci, omogućiti im korištenje prostora i poticaja za samostalno i grupno istraživanje i učenje, ali i omogućiti djeci da se osjećaju sigurno i opušteno u ugodnom ambijentu.

**Bitne zadaće:**

* stvaranje poticajnih uvjeta obogaćivanjem materijalne sredine i strukturiranjem prostora
* pravovremeno osigurati sredstva i materijale za rad, uvažavajući specifičnosti skupina i potrebe djece
* oblikovanje i dopunjavanje poticaja u materijalnom okruženju vrtića
* obogatiti vanjski prostor vrtića
* osigurati redovno održavanje objekta i prostora

Odgojiteljice će u suradnji sa stručnim suradnikom, roditeljima, vanjskim čimbenicima i samom djecom imati bitnu zadaću u kreiranju prostora i osiguravanju dovoljno poticaja koji će omogućiti kvalitetno korištenje prostora i poticaja, te sudjelovanje djece u održavanju istoga. Zadatak odgojitelja je stvoriti uvjete za učenje u kojima će dijete moći učiti samostalno, te osigurati dinamično okruženje koje polazi od djeteta i njegovih interesa stimulirajući njegove potencijale, omogućujući interakciju djece s materijalima, ali i drugom djecom, odgojiteljima.

Osiguravajući djeci bogato okruženje i mijenjajući ga u skladu sa specifičnim potrebama odgojno-obrazovnog rada ponudit ćemo djeci mogućnost na sudjelovanje i suradnju u različitim aktivnostima koje potiču otkrivanje i rješavanje problema, omogućuju postavljanje hipoteza, istraživanje, eksperimentiranje i razumijevanje. Bogatom ponudom materijala (posebno pedagoški neoblikovanog) omogućit ćemo djeci prirodan put dobivanja informacija, konstruiranje znanja i rješavanje problema.

Vrtić raspolaže sa 2000 m2 vanjskog prostora sa travnjakom, eko vrtom, te namjenski uređenim površinama (terasom za boravak djece, pješčanikom, drvenom kućicom, penjalicama, ljuljačkama, toboganom, vrtuljkom, klackalicama, bazenom…).

Za poticanje cjelokupnog psihofizičkog razvoja djece vrlo nam je važan boravak na zraku, u našem prostranom dvorištu koje osim funkcionalnih sprava ima mnoštvo prirodnih elemenata, materijala koji potiču na igru, učenje i istraživanje prirode. U neposrednom dodiru s prirodom djeca izravno promatraju biljni i životinjski svijet, prikupljaju razne prirodne materijale kojih u našem dvorištu i okolici vrtića ima u izobilju.

**Plan nabave i dopune namještaja, didaktike i potrošnog materijala:**

**-** nabava likovnog materijala na početku pedagoške godine, te kasnije po potrebi

- nabava didaktike

- nadopuna igračka za vanjski prostor

- nadopuna sportskih pomagala (strunjača, lopte, koš…)

- nabava stručne literature, te dječjih slikovnica

- nabava uredskog materijala, plastifikator

- nabava mobilnog uređaja

- nabava namještaja, stolovi, police

- nabava kuhinjskog pribora i pomagala (zdjele, pribor za jelo, kuhalo…)

- nabava zvučnika, mikrofona

**Plan investicijskog održavanja:**

- redovni pregledi centralnog grijanja, bojlera, dimnjaka, elektroinstalacija, uređaja

- redovno održavanje unutarnjeg i vanjskog prostora

- farbanje zidova

- postavljanje gumene podloge na dio vanjskog igrališta

**2.1. SIGURNOSNO ZAŠTITNI I PREVENTIVNI PROGRAM U VRTIĆU**

Kako bi vrtić bio mjesto gdje se djeca i zaposlenici osjećaju sigurno i tijekom ove pedagoške godine nastaviti ćemo sa provođenjem Sigurnosno zaštitnog programa u vrtiću.

Osnovana potreba svakog djeteta je potreba za sigurnošću. Tek kad je zadovoljena ova potreba, moguće je baviti se realizacijom potreba iz više hijerarhijske razine. Vrtić treba osigurati uvjete u kojima će se dijete, ali i odgojitelj koji je za njega odgovoran, osjećati sigurno i zaštićeno.

**Cilj** ovog programa je zaštita sigurnosti i zdravlja djece, poticanje samozaštitnog odgovornog ponašanja i izbjegavanje rizika, osnaživanje djeteta za sigurno ponašanje, razvoj potencijala djeteta za poštivanje ljudskih prava i humanih vrijednosti te izraditi protokole djelovanja u mogućim rizičnim situacijama i podijeliti odgovornosti svih zaposlenika u otklanjanju možebitnih opasnosti. Program se provodi u vrtiću te izvan vrtića (park, dvorište, izleti, posjete, kazališne predstave, šetnje).

Postupci u ostvarivanju Programa:

* razmotriti moguće izvore opasnosti i osigurati mjere očuvanja sigurnosti djece postojećim

Protokolom za svaku predviđenu rizičnu situaciju u Dječjem vrtiću

* utvrditi razinu odgovornosti djelatnica vrtića prilikom otklanjanja rizičnih situacija
* upoznati sve djelatnice vrtića sa protokolima postupanja u rizičnim situacijama
* omogućiti mjere za provođenje programa (tehničke i ostale uvjete)
* informirati roditelje o sadržaju Protokola
* pratiti provođenje Programa i po potrebi ga unapređivati i mijenjati

Sigurnosno-zaštitni i preventivni program sadrži Protokole o postupanju u rizičnim situacijama u Dječjem vrtiću prilikom:

* preuzimanja i predaje djeteta roditelju
* bijega djeteta iz vrtića
* boravka na vanjskom prostoru, u šetnjama i posjetima
* boravak djece u sobi dnevnog boravka i drugim prostorijama vrtića
* ozljede, bolest djeteta, prva pomoć
* postupke i mjere nadzora kretanja odraslih osoba u objektu i oko objekta vrtića
* postupanja u slučaju nasilja u obitelji djece, nasilja među djecom, nasilja između odgojitelja – roditelja
* postupanja u situacijama kod razvoda roditelja i roditelja čije psihofizičko stanje ugrožava sigurnost djeteta (alkoholizam, PTSP…)

Djeca će se, kroz odgojno-obrazovne sadržaje i projekte, osnaživati u odgovornom i samozaštitnom ponašanju (razvoj pozitivne slike o sebi, stjecanje socijalnih vještina u smislu samozaštite, odupiranje nasilnom ponašanju, odgoj za i o dječjim pravima, odgoj za zdrave stilove života i dr.). Roditelje će se informirati o sigurnosno zaštitnim programima u vrtiću te će se utvrditi prava, obveze i odgovornosti svih sudionika.

Osigurati će se dostupnost protokola svim zaposlenicima vrtića i roditeljima. Izvršitelji programa su odgojitelji, ravnatelj, djeca, roditelji i voditelji programa.

1. **NJEGA I SKRB ZA TJELESNI RAST I ZDRAVLJE DJECE**

U programu rada Dječjeg vrtića „Malik“ posebna pozornost se posvećuje zdravstvenoj preventivi, skrbi praćenju rasta i razvoja djece, te prehrani djece.

Primarni nam je **cilj** osigurati standarde kvalitete u području skrbi za tjelesni rast i zdravlje djece, unaprijediti postupke i aktivnosti koje doprinose zaštiti zdravlja djece, ekološke osviještenosti, osigurati provedbu preventivnih mjera radi smanjivanja zdravstvenih rizika i osnaživanje zaštitnih čimbenika u svim područjima djelovanja.

**Bitne zadaće:**

* praćenje zdravstvenog stanja djece, pobola, procijepljenosti
* upućivanje i educiranje djece o mjerama sigurnosti i samozaštite, te brige za vlastito zdravlje
* poticanje boravka djece na otvorenom prostoru bez obzira na godišnje doba i vremenske uvjete
* provoditi aktivnosti preventivne zaštite zdravlja zubi i prevencije karijesa (projekt „Zdravi zubi“)
* osiguranje kvalitetne prehrane, usvajanje zdravih prehrambenih navika te konzumaciju slatkiša svesti na minimum, uz zadovoljavanje specifičnih prehrambenih potreba (alergije)
* uključivanje u sportske programe „Škola plivanja“
* poticanje provođenja zdravstveno – edukativnih programa (prehrana, sport, zdravlje)
* antropometrijska mjerenja, praćenje i evidentiranje pobola

**⦁ Zdravlje djece**

Inicijalni razgovor stručnog tima sa roditeljima novoupisane djece i s djecom provodimo pri upisu u vrtić radi što bezbolnijeg uključivanja u grupu, kao i upoznavanja pojedine obitelji i djeteta, te identifikacije djece s određenim teškoćama u razvoju.

Uvidom u zdravstvenu dokumentaciju djeteta dobivamo potrebne podatke o psihofizičkom i zdravstvenom statusu djeteta, specifičnostima, mogućim alergijama.

Redovito se vode zdravstveni kartoni djece, vrši antropometrijsko mjerenja rasta i razvoja djece, te prati uhranjenost.

Potičemo usvajanje i usavršavanje osnovnih kulturno-higijenskih navika kod djece kroz brigu o sebi, te navika zdravog života u cjelini.

Nastojati ćemo osigurati djeci što više boravka na zraku uz poticajne aktivnosti**,** te poticanje svakodnevnih tjelesnih aktivnosti u vrtiću, te osiguranje uvjeta za pravilno izmjenjivanje dnevnih aktivnosti u svezi s uvažavanjem individualnih potreba djeteta: glad, žeđ, odmor...

Poseban naglasak dajemo provedbi preventivnih zdravstvenih programa. U slučaju potrebe ili iskazanog interesa organizirati ćemo predavanja sa zdravstvenim temama.

U sklopu preventivnih mjera dogovoreno je pravilno prozračivanje prostorija te primjena aroma terapije.

⦁ **Prehrana djece**

Prehrana djece u Dječjem vrtiću Malik planira se i provodi u skladu s važećim prehrambenim standardima i normativima propisanima *Programom zdravstvene zaštite djece, higijene i pravilne prehrane djece u dječjim vrtićima*.

Od ove pedagoške godine prehranu djece osigurava **catering “Blato”**, uz potpuno usklađivanje sa svim zakonskim propisima i sanitarno–higijenskim standardima. Jelovnik je izrađen i odobren od strane Nastavnog zavoda za javno zdravstvo Primorsko-goranske županije (NZJZ PGŽ), koji redovito provodi nadzor, mikrobiološke analize hrane i vode te kontrolu HACCP sustava.

Djeci su u okviru desetosatnog programa svakodnevno osigurana četiri obroka: doručak, voćna užina, ručak i popodnevna užina. Jelovnik je raznovrstan, nutritivno uravnotežen i prilagođen dječjim potrebama, s naglaskom na svježe i sezonske namirnice.

Prilikom inicijalnih razgovora s roditeljima prikupljaju se informacije o prehrambenim navikama djece te mogućim alergijama i intolerancijama. Trenutno je evidentirano nekoliko djece s alergijama na jaja, mlijeko i mliječne proizvode te orašaste plodove. U suradnji s roditeljima, odgojiteljima i djelatnicima cateringa, za svako je dijete dogovorena i osigurana **prilagođena prehrana** u skladu s njihovim zdravstvenim potrebama.

Posebna se pažnja pridaje **odgojno-obrazovnom aspektu prehrane**. Djeca se kroz svakodnevne situacije potiču na razvijanje zdravih prehrambenih navika, prepoznavanje različitih namirnica, kulturu blagovanja te samostalnost i odgovornost tijekom obroka. Uloga odgojitelja je podržavajuća – kroz razgovore, igru i primjer potiče se pozitivan odnos prema hrani i osvještavanje važnosti zdrave prehrane za rast i razvoj.

**⦁ Sanitarno – higijensko održavanje vrtića**

U Dječjem vrtiću *Malik* redovito se provodi čišćenje, održavanje i dezinfekcija unutarnjih i vanjskih prostora u skladu s *Planom održavanja* i odredbama *HACCP studije*. Briga o čistoći i higijeni prostora jedan je od temeljnih preduvjeta sigurnog i zdravog boravka djece i djelatnika u ustanovi.

Posebna se pažnja pridaje održavanju optimalnih mikroklimatskih uvjeta – redovitom prozračivanju, kontroli temperature i vlažnosti prostorija – kako bi se djeci osigurali ugodni, sigurni i zdravstveno primjereni uvjeti boravka.

Dezinfekcija prostora, namještaja i igračaka provodi se prema unaprijed utvrđenom rasporedu, a po potrebi i češće, u skladu s preporukama sanitarnih službi i zdravstvenih standarda. Time se sprječava širenje zaraznih bolesti i održava visoka razina higijenskih uvjeta u svim prostorijama vrtića.

Vrtić je pod **redovitim veterinarsko–sanitarnim nadzorom** koji provodi **Veterinarska stanica Rijeka**. U okviru tog nadzora provodi se kontrola higijenskih uvjeta prostora te, **po potrebi**, i **dezinsekcija i deratizacija**, čime se osigurava zdravstvena ispravnost i sigurnost prostora u kojem borave djeca i zaposlenici.

Također se redovito provodi **mikrobiološko ispitivanje čistoće hrane, pribora i vode** u suradnji s Nastavnim zavodom za javno zdravstvo Primorsko-goranske županije (NZJZ PGŽ).

Svi zaposlenici obavljaju **sanitarne preglede** u skladu sa zakonskim propisima i preporukama nadležnih zdravstvenih ustanova. Ustanova vodi sustavnu brigu o prevenciji zaraznih bolesti, higijenskim navikama i zdravstvenoj sigurnosti djece, čime se doprinosi stvaranju zdravog, sigurnog i poticajnog okruženja za rast, razvoj i igru.

**4. ODGOJNO -OBRAZOVNI RAD**

U pedagoškoj 2025/26. godini sustavan rad na unaprjeđivanju odgojno-obrazovnog rada usmjeren je na promoviranje vrijednosti koja odražavaju temeljna načela odgoja i obrazovanja djece rane i predškolske dobi. U vrtiću koji je odgojno obrazovno okruženje u kojem dijete ima prilike ostvarivati interakcije s drugom djecom i odraslima, važno je njegovati vrijednosti kao što su humanizam, tolerancija, odgovornost, znanje i kreativnost. Kako je bitna značajka kulture svakog vrtića stvaranje uvjeta za za potpun i skladan razvoj djetetove sposobnosti, posebice je važan sustavni pristup u promoviranju dostojanstva, uvažavanju identiteta, individualnosti i razvoja svih sposobnosti djeteta.

Sukladno navedenom naše aktivnosti usmjerene su na daljnju primjenu standarda kvalitete: planiranje, praćenje i evaluacija skrbi za sigurnost i zaštitu zdravlja djece, kreiranje okruženja, strategije podrške razvoju i učenju kroz igru, promatranje, praćenje djece u skladu s ishodima razvoja i učenja, unaprjeđivanje komunikacijsko-interakcijskih odnosa, vještina kvalitetne komunikacije u odgoju, partnerstvo s obitelji i lokalnom zajednicom kako bismo unaprijedili sve segmente življenja djece i odraslih u vrtiću.

**Cilj** odgojno-obrazovnog rada ove pedagoške godine je planiranje i vrednovanje odgojno-obrazovnog procesa, sukladno humanističkom, razvojnom i integriranom pristupu, uz zadovoljavanje prava i potreba svih sudionika odgojno-obrazovnog procesa, te poticanje cjelovitog razvoja, odgoja i učenja djece i razvoja kompetencija.

Radit ćemo na optimalnoj organizaciji rada koja uključuje fleksibilan, odgovoran, suradnički pristup radu, korištenje prostora vrtića na način najpogodniji dječjim potrebama i ciljevima odgojno-obrazovnog procesa te stvaranje poticajnog, kreativnog i ugodnog okruženja i ugođaja. Njegovat ćemo učenje kroz projektnu metodu, unapređivati proces dokumentiranja te nastaviti istraživati funkciju pedagoški neoblikovanog, prirodnog i otpadnog materijala u igri i učenju djece, planirati i provoditi sadržaje i načine koji garantiraju siguran boravak djece u vrtiću. U odgojno-obrazovnom radu nastavit ćemo s našim ranijim, višegodišnjim i kontinuiranim nastojanjima da osuvremenimo, prilagodimo dječjoj prirodi i stvarnim društvenim potrebama odgojni proces u vrtiću.

Posebno ćemo voditi računa o uključivanju novoupisane djece u vrtić, te adekvatno provedenoj adaptaciji. Istraživat ćemo dječje stvaralaštvo i izražavanje kroz likovni, glazbeni, dramski, tjelesni i plesni odgoj.

Sve navedeno predstavljat će okosnicu za oblikovanje odgojno-obrazovnog procesa koji će sadržavati značajke kurikuluma vrtića (integrirani, razvojni, humanistički, konstruktivistički i sukonstruktivistički).

Aktivnostima iz Godišnjeg plana i programa nastojat će se osigurati uvjeti za razvoj osobne, emocionalne i tjelesne dobrobiti u skladu s razvojnim mogućnostima i interesima djece s ciljem razvijanja osam temeljnih kompetencija za cjeloživotno učenje (komunikacija na materinskom jeziku, komunikacija na stranim jezicima, matematička kompetencija i osnovne kompetencije u prirodoslovlju, digitalna kompetencija, učiti kako učiti, socijalna i građanska kompetencija, inicijativnost i poduzetnost, kulturna svijest i izražavanje).

**Bitne zadaće** za ovu pedagošku godinu proizlaze iz postavljenog cilja a one su:

1. Razvijati kod djece kulturu čitanja, odnosno ljubav prema knjigama, čitanju bajki i priča te poticati razvoj jezika, mašte, kreativnog izražavanja i kulturnih navika;
2. Poticati motorički razvoj djece (finu i grubu motoriku, koordinaciju, ravnotežu...) kroz igru, sport, boravak u prirodi...;
3. Razvijati osjećaj sigurnosti kod djece u vrtiću i izvan njega kroz igru, edukaciju i praktične aktivnosti;
4. Poticati svjesnost bivanja u trenutku (Mindfulness) i razvijati osjetila, jačati fokus i koncentraciju kod djece;

U sklopu **1. bitne zadaće** nastojat ćemo kod djece poticati i razvijati kulturu čitanja, odnosno ljubav prema knjigama, čitanju bajki i priča te poticati razvoj jezika, mašte, kreativnog izražavanja i kulturnih navika. Prateći dječje zanimanje i interes za priče odlučili smo, da se i ove godine uključimo u međunarodni projekt *„Naša mala knjižnica“*, projekt za poticanje čitanja namjenjen djeci vrtićke i školske dobi, kojeg ćemo proširiti na *“Priče i bajke”*. Poticanjem sudjelovanja u čitalačkim aktivnostima od najranije dobi, stječu se iskustva i razvijaju navike druženja s knjigom. Projekt će se provoditi kontinuirano kroz pedagošku godinu, odnosno koliko bude trajao interes djece. Kroz projekt će se kontinuirano raditi na obogaćivanju dječjeg rječnika te širenju vidokruga, razvijati mašta i komunikacija, omogućiti učenje aktivnim sudjelovanjem u aktivnostima i surađujući s drugima. Nastojati ćemo i uključivati književnike, roditelje, bake i djedove u odgojno-obrazovni proces (osmišljavanje zajedničkih aktivnosti, međugeneracijsko prenošenje znanja).

Specifični ciljevi:

* Upoznavanje djece s pojmom knjige;
* Uvažavanje knjige kao civilizacijskog i kulturnog dosega;
* Razvijati interes za knjigu i slikovnicu kroz svakodnevni kontakt s dječjom literaturom;
* Potaknuti naviku čuvanja knjiga i odgovornosti prema zajedničkim stvarima;
* Razvijati jezične i komunikacijske vještine kroz čitanje, prepričavanje i razgovor o pročitanom;
* Poticati maštovito mišljenje i stvaralaštvo kroz likovno, glazbeno i dramsko izražavanje nakon čitanja;
* Njegovati socijalne vještine – dijeljenje, darivanje, posuđivanje i zajedničko dogovaranje pravila korištenja knjižnice;
* Poticati zajedništvo;
* Upoznavanje s narodnom tradicijom;
* Upoznati djecu s ulogom knjižnice u zajednici (posjet knjižnici, druženje s knjižničarom);
* Uključivanje roditelja, baka i djedova, spisatelja u odgojno-obrazovni proces (osmišljavanje zajedničkih aktivnosti, međugeneracijsko prenošenje znanja);

Aktivnosti:

* Upoznavanje 6 NMK slikovnica: Protukišna juha, Prvi dan škole, Pod valovima, Crveno - ruganje nije smiješno, Kiki, mi te volimo, Ideja za milijuuuun dolara;
* Upoznavanje raznih slikovnica, priča i bajki npr.Nezadovoljna bubamara, Malik, Maca papučarica, Elmer, Prvi dani u vrtiću, Grubizon, Hotel osjećaja...;
* Rad na kreativnim knjižicama s predškolcima – promišljanje o sadržaju knjige, kreativno izražavanje, upoznavanje zanimljivosti o raznim zemljama iz kojih knjige dolaze;
* Organizirati i urediti kutak knjižnice u sobi dnevnog boravka s policama i knjigama dostupnima djeci;
* Uspostaviti pravila korištenja knjiga (posuđivanje, vraćanje, čuvanje);
* “Čitateljski vlakić” - bilježiti sve pročitane priče, bajke, slikovnice;
* Uvesti “vrijeme za priču” – svakodnevno zajedničko čitanje i razgovor;
* Omogućiti djeci da sama biraju knjige koje žele slušati ili gledati;
* Organizirati posjete književnika – čitanje, pričanje...u “ŠPILJI” (npr.Urban, Udović, Mrle, Bezinović, Perčin...);
* Organizirati druženja s roditeljima – čitanje bajki, priča ili narodnih predaja;
* Obilježiti važne datume: - 11.11. Dan hrvatskih knjižnica

- 15.10-15.11. Mjesec knjige

- **08.01.** Svjetski dan pismenosti

- **21.02.** Međunarodni dan maternjeg jezika

- 20.03. Svjetski dan kazališta za djecu i mlade

Svjetski dan pripovijedanja

- **02.04.** Međunarodni dan dječije književnosti

- 23.04. Svjetski dan knjige,

Svjetski dan zaštite autorskih prava

“Noć knjige”

* Poticati djecu na prepričavanje i dramatizaciju pročitanih priča;
* Putujuća slikovnica i putujući knjižni junak - voditi “knjigu dojmova” – djeca uz pomoć roditelja ili odgojitelja crtaju ili bilježe što im se najviše svidjelo;
* Povezati knjigu s drugim aktivnostima (dramatizacija, crtanje likova, izrada lutaka, glazbeno izražavanje);
* Organizirati posjet knjižnici i susret s knjižničarom;
* Razmjena slikovnica među djecom u skupini;
* Uključiti djecu u izradu vlastite slikovnice ili knjige “Priča našeg vrtića”.
* Posjet tiskari;

U sklopu **2. bitne zadaće** nastojati ćemopoticati motorički razvoj djece (finu i grubu motoriku, koordinaciju, ravnotežu...) kroz igru, sport, boravak u prirodi... Razna istraživanja pokazuju da današnja djeca imaju puno lošije motoričke sposobnosti, nego što su imala djeca prije 20, 30 i više godina. Također i mi u svakodnevnom kontaktu s djecom uočavamo: strah od lopte, nekordiniranost ruke-oko, zaplitanje po ravnom, ne dočekivanje na ruke prilikom padova (stradava glava), slabu finu motoriku i sl. Tjelesna aktivnost je ključna u ranoj dobi jer dijete kroz kretanje i igru upoznaje svijet, uči o sebi i svojim mogućnostima. Kroz projekte *“Sport i pokret kroz igru”* te *“Gibajmo se-motoričke vještine”* pokušati ćemo približiti djeci važnost kretanja za zdravlje i pravilan rast i razvoj.

Specifični ciljevi:

* Upoznavanje mogućnosti ljudskog tijela kroz aktivno uključivanje u igru i aktivnosti;
* Prilagoditi aktivnosti uzrastu i individualnim potrebama djece u skupini (prilagođene aktivnosti kako bi se svako dijete moglo uključiti i uživati u kretanju);
* Razvoj fine i grube motorike;
* Poticanje zdravih životnih navika i ljubavi prema kretanju;
* Razvijati motoričke sposobnosti (snagu, brzinu, ravnotežu, koordinaciju);
* Usvajati osnovne elemente različitih sportova kroz igru;
* Razvijati timski duh, fair play i međusobno uvažavanje;
* Potaknuti djecu na redovitu tjelesnu aktivnost i zdrav način života;
* Upoznati djecu s raznim sportovima i ulogom sportaša;

Metode rada

* Vođene tjelesne aktivnosti;
* Igre i natjecanja prilagođena dobi;
* Imitacija sportaša i sportskih pokreta;
* Suradnja sa trenerima, sportašima - prikaz sporta, zajednički trening
* Suradnja s roditeljima (zajednički sportski dan);

Aktivnosti:

* Svakodnevne vježbe razgibavanja “Jutarnja tjelovježba” - opće pripremne vježbe, elementarne igre, pokret uz pjesmu, igre opuštanja...)
* Uvod u projekt: "Moje tijelo zna" - upoznavanje s dijelovima tijela i njihovim funkcijama (plesne igre uz pjesme “Glava - ruke”, “Hoki-poki ples”, “Vježbajmo”, igra "Slijepi vođa" za razvoj osjetila i povjerenja, crtanje obrisa tijela na velikom papiru..);
* Razvoj fine motorike: razvoj spretnosti prstiju i šake (nizanje perlica, provlačenje konca kroz rupice, modeliranje plastelinom, korištenje škara, igre s pincetom -prebacivanje graha, igre s kockama i slagalicama);
* Razvoj grube motorike: poligoni s osnovnim kretanjima i elementi sporta (hodanje, trčanje, preskakanje, skokovi u dalj, puzanje, provlačenje, penjanje, kolutanje, kotrljanje, bacanje, hvatanje, gađanje, dizanje, nošenje...);
* Razvoj ritma i koordinacije: plesni koraci (učenje jednostavnih koreografija, ples slobodnog stila uz različite glazbene žanrove, ples s rekvizitima - marame, vrpce);
* Razvoj motorike kroz rad s prirodom: Radovi u vrtu (kopanje, sadnja sjemenki, grabljanje lišća - lagani dječji alat, izrada "blatne kuhinje", skakanje po lokvama;
* Svakodnevni boravak u prirodi - kretanje nerevnim terenom, penjanje uzbrdo, spuštanje nizbrdo, šetnje, planinarenje, preskakanje, trčanje, hodanje po snijegu, sanjkanje, plivanje, igre vodom...;
* Sportski dan: "Mali atletičari" - utrke na 50m, skok u dalj, bacanje loptice, štafetne igre, postavljanje i rušenje čunjeva;
* Dan na kotačima: role, bicikli i tricikli “Sigurno kretanje na kotačima” (edukacija o sigurnoj vožnji triciklom/biciklom/rolama, nošenju kacige, poligon za tricikle s preprekama, utrka s guralicama);
* Potaknuti roditelje da s djecom provode vrijeme aktivno (šetnja, park, bicikliranje, rolanje, plivanje);
* Mala olimpijada: u dvorištu vrtića, igre poput "Vreća skače", "Povlačenje užeta", "Nošenje jajeta u žlici", podjela diploma - prezentacija projekta roditeljima

U sklopu **3.bitne zadaće** raditi ćemo na usvajanju osnovnih pravila sigurnosti, prepoznavanju opasnih situacija, učenju kako reagirati i kome se obratiti za pomoć te razvijanju svijesti o vlastitoj sigurnosti i sigurnosti drugih. Kada se dogode nezgode, poplave, požari, , odnosno katastrofe bilo koje vrste, djeca su među najugroženijim skupinama. Kako velike nesreće nastupaju, uglavnom, potpuno neočekivano, podizanje svijesti i širenje znanja o tome što možemo očekivati i kako se što bolje pripremiti od iznimne je važnost. Time stvaramo otpornije pojedince i društvo, koji će se lakše suočiti s izazovima kriznih situacija. U suradnji s Hrvatskim Crvenim križem uključit ćemo se u projekt “Sigurniji vrtići i škole”, s projektom *“Siguran vrtić”* te ćemo provoditi i aktivnosti s edukativne platforme https://sigurnija-djeca.hck.hr/.

Specifični ciljevi:

* Usvajanje osnovnih pravila sigurnosti;
* Priprema za sve vrste izvanrednih siruacija (poplave, potresi, ekstremne vremenske promjene...);
* Prepoznavanje opasnih situacija;
* Učenje kako reagirati i kome se obratiti za pomoć u slučaju nezgode, opasnosti;
* Razvijanje svijesti o vlastitoj sigurnosti i sigurnosti drugih;
* Upoznavanje osnove prve pomoći;
* Upoznavanje s prostorom vrtića i pravilima ponašanja;
* Pravila na igralištu i u igraonici;
* Upoznavanje s potencijalnim opasnostima kod kuće npr.opasnosti u kuhinji i kupaonici;
* Pravila ponašanja u prometu, kao pješaci i putnici;
* Sigurnost u prirodi, upoznavanje s biljkama i životinjama;
* Koristiti igru kao glavni alat za učenje jer djeca najbolje usvajaju znanja kroz zabavu i vlastito iskustvo;

Aktivnosti:

* “Moj vrtić, moje sigurno mjesto” - vođena tura po vrtiću (kuhinja, hodnici, igralište) s naglaskom na "opasna" mjesta (stepenice, utičnice), izrada plakata s pravilima vrtića (npr. "Ne trčim unutar vrtića"), razgovor o tome zašto su pravila važna...;
* “Sigurnost u igri” - vježbe pravilnog korištenja ljuljački, tobogana i penjalica, razgovor o dijeljenju igračaka i izbjegavanju guranja, npr.igra "Sigurna potraga" (traženje "opasnosti" na igralištu - npr. kamenje, grane).
* “Tko su moji "sigurni" ljudi?” - razgovor o odgojiteljicama, roditeljima, liječnicima, policajcima i vatrogascima kao osobama od povjerenja, izrada plakata s brojevima hitnih službi (npr. 112), npr. igra uloga "Kome ću reći?" (simulacija situacija u kojima dijete traži pomoć), “Bolnica za medvjediće” (simulacija odlaska djeteta u bolnicu), “Čiste ruke” simulacija brige o zdravlju, održavanje higijene)...;
* “Moj dom, moj siguran svijet” - razgovor o opasnostima od struje i vatre (ukrasi, lampice), npr. igra "Pronađi opasnost" (na crtežima sobe ili kuhinje), izrada "Sigurnog popisa" za božićno drvce; razgovor o štednjaku, oštrim predmetima (noževi), i sredstvima za čišćenje, pjesmice o oprezu ("Vruće, vruće, ne diraj!"), crtanje sigurnosnih simbola (znak za otrov, znak za vruće);
* “Pravila ponašanja s nepoznatim osobama” - priče i igre uloga o tome što reći i napraviti kada ti stranac ponudi slatkiš ili te pozove, "Pravilo ne i bježi", učenje da se ne otvaraju vrata nepoznatima;
* “Sigurno putovanje i istraživanje” - "Zebra križanje" - vježbe pravilnog prelaženja ceste na maketi, pjevanje pjesmica o prometu, razgovor o tome kako se sigurno voziti u automobilu (autosjedalice, pojasevi);
* “Priroda svuda oko nas” - upoznavanje raznih biljnih i životinjskih vrsta, učenje o otrovnim biljkama (nikada ne jesti nepoznate bobice), razgovor o pčelama, osama i opasnostima od nepoznatih životinja (npr. psi), izrada plakata "Što ne smijem dirati"...;
* “Idemo na put” - upoznavanje sa sigurnošću na izletu, razgovor o tome kako se držati u skupini, kako se ne gubiti, što ponijeti u ruksaku, simulacija situacije "Izgubio sam se" i kako reagirati;
* Izrada slikovnice "Naš siguran vrtić", kviz "Provjeri svoje znanje" s jednostavnim pitanjima o sigurnosti, izložba dječjih radova na temu sigurnosti, podjela "diploma" za sigurno ponašanje;
* Posjeti: vatrogasaca, policajaca ili medicinskih sestara koji bi djeci na pristupačan način objasnili svoj posao;
* Uključiti roditelje kroz dolaske u vrtić, radionice ili informativne letke s preporukama kako osigurati dom i razgovarati s djecom o sigurnosti u suradnji s Crvenim križom;

U sklopu **4.** **bitne zadaće** nastojati ćemo kod djece poticati svjesnost bivanja u trenutku (Mindfulness) i razvijati osjetila, jačati fokus i koncentraciju. Posebno ćemo raditi na poboljšanju pažnje, koncentracije, pamćenja, regulacije osjećaja i ponašanja, spavanju/odmaranju, odnosima s drugima, samoprihvaćanju i samopouzdanju te kvaliteti života kroz Mindfulness tehniku - kroz usmjerenost na sadašnji trenutak nastojati ćemo svaki dan iskoristiti optimalno. Kako pravila vrijede za nas, odrasle, isto se odnosi i na najmlađe. U nizu promjena, stres može ostaviti negativne posljedice i na djecu. Mindfulness pomaže umiriti se, sabrati svoje misli i reagirati svjesnije u stresnim i izazovnim situacijama života. Mindfulness počinje usmjerenom pažnjom, ali je više od usmjerene pažnje… Pažnja se u vježbama mindfulnessa može usmjeriti prema okolini koristeći naša osjetila (vid, sluh, dodir, miris i okus) ili našim unutarnjim stanjima (osjeti u tijelu, misli i osjećaji u umu). Također, mindfulness je i aktivan proces koji uključuje usmjerenu pažnju, primjećivanje, neprosuđivanje, prihvaćanje, približavanje svim iskustvima, ugodnim i neugodnim, u nekom trenutku oko sebe i u sebi i daje mogućnosti izbora. Može se reći da je mindfulness mudra akcija temeljena na svjesnoj odluci, a ne automatska reakcija.

Specifični ciljevi:

* Usvajati vještine prepoznavanja i izražavanja emocija;
* Razvijati osjetila, jačanje fokusa i koncentracije;
* Poticati empatiju i suosjećanjr
* Razviti alate za kontrolu impulsa i prepoznati kako pažnja luta;
* Razumjeti kako se emocije manifestiraju u tijelu;
* Potaknuti razvoj vještina kojima će djeca unaprijediti svjesnost o onom što se događa u njima i oko njih;
* Pomoći djetetu u stanjima uznemirenosti, praćenih neugodnim osjećajima kao što su strah, ljutnja, tuga, briga,anksioznost;
* Njegovati osjećaj mira, biti u sadašnjem trenutku
* Naučiti kako učinkovito odgovoriti na svoje misli;

Aktivnosti:

* "Što je to biti u trenutku?" - razgovor s djecom o osjećajima, mirisima, zvukovima i dodirima (šetnja prirodom s fokusom na zvukove - ptice, lišće pod nogama; taktilne igre - prepoznavanje predmeta pod platnom; izrada "teglice s osjećajima" - djeca crtaju i imenuju emocije;
* Imenovanje i prihvaćanje svih emocija: Priče o emocijama ("Tuga", "Sreća", "Strah"), izrada "kotača emocija" (dijete okreće i glumi emociju), vježbe disanja uz vizualizaciju (npr. "disanje pčele" - dugačak izdah uz zvuk);
* Svijet tišine i mira: Učenje o tome kako se smiriti - "Minute tišine" uz slušanje zvukova iz okoline, meditacija za djecu (kratke, vođene vizualizacije), izrada senzornih bočica (s vodom, šljokicama, perlicama);
* Razvijanje osjećaaj radosti i zahvalnosti: "Hvala kutija" (djeca crtaju ili govore na čemu su zahvalni), mirisanje božićnih mirisa (cimet, naranča, bor), radionica pokreta uz božićnu glazbu;
* Razvijanje empatije: "Ljubavno srce" (djeca govore što vole kod svojih prijatelja), učenje o važnosti davanja i primanja, izrada narukvica prijateljstva;
* “Umjetnički kamen” - svjesnost, fokus, smirenost;
* “Razvrstavanje igračaka” - koncentracija na jedan zadatak;
* “Promatranje oblaka” - povezivanje s prirodom;
* “Promatranje lišća” - uočavanje detalja
* “Puhanje mjehurića” - usmjerenost na disanje
* “Čarobni štapić” - duboko disanje
* “Art-fulness” - izražavanje osjećaja kroz umjetnost (glina, slikanje, gluma, glazba...)
* “Dan osmijeha” - povezivanje sa samim sobom (osjetila);
* Izložba dječjih radova (crteži, teglice s osjećajima, mandale), zajednička izrada "karte mira" s najdražim trenucima;
* Razne igre: Sjedi mirno kao žaba, Vesela lopta, Gufi-gufi...

**Pedagoška dokumentacija**

Odgojitelji vode svu pedagošku dokumentaciju prema zakonskim propisima (Pravilnik o obrascima i sadržaju pedagoške dokumentacije i evidencije o djeci u dječjem vrtiću Narodne novine, broj 83/2001.).

Odgojitelji će dnevno planirati aktivnosti, sadržaje, materijale i sredstva ponuđena djeci i bilježiti zapažanja o njihovim aktivnostima, reakcijama, ponašanju, kako bi svakodnevno pratili u kolikom intenzitetu i na koji način potiču razvoj svakog pojedinog djeteta i pojedine skupine djece u cjelini. Osim dnevnih planova i zapažanja, pedagošku dokumentaciju odgojitelja sačinjavat će tjedni i tromjesečni planovi i valorizacije rada, plan suradnje s roditeljima i plan permanentnog stručnog usavršavanja, kao i izvješća o realizaciji istih (sve u skladu s propisanom pedagoškom dokumentacijom). Svaka skupina imat će registrator s podacima o djeci u skupini (kopija prijave djeteta, bilješka sa inicijalnog intervjua, Izjava o dovođenju/odvođenju djeteta, podaci o individualnom praćenju djeteta i drugi nalazi i mišljenja za pojedino dijete ukoliko postoje). Odgojitelji će voditi i imenik skupine, foto-dokumentaciju i videozapise sa aktivnosti pojedine skupine ili više njih, te zajedno s djecom izrađivati “ljetopis” njihove skupine (vrtića); bilježit će važna zapažanja o pojedinom djetetu u individualni dosje djeteta, a o djeci sa posebnim potrebama vodit će se posebna dokumentacija, koju će osim individualnog dosjea sačinjavati i bilješke s opservacije psihologinje, ili nekog od vanjskih suradnika, njihova mišljenja i nalazi.

**4.1. INTEGRIRANI PROGRAM PREDŠKOLE**

Program predškole Dječjeg vrtića „Malik“ verificiran je od strane Ministarstva znanosti, obrazovanja i športa RH.

Program predškole namijenjen je djeci u godini prije polaska u osnovnu školu, koja su polaznici dječjeg vrtića (integrirani program).

Program će se provoditi od 01.listopada 2025. do 15.lipnja 2026., a ukupno će trajati najmanje 250 sati, s najviše 15-20 djece u godini prije polaska u školu.

Ove godine u program predškole uključeno je 12 djece (6 Bubamara i 6 Pandi). Pri organizaciji rada prednost će se dati prijepodnevnoj provedbi programa.

**Cilj programa** predškole u Dječjem vrtiću „Malik“ je da u poticajnom materijalno-organizacijskom okruženju, u partnerstvu vrtića s roditeljima i širom zajednicom, sistematskim radom osiguravamo kontinuitet u odgoju i obrazovanju i poticanju cjelovitog razvoja djeteta u stjecanju znanja, vještina i navika za uspješno daljnje školovanje.

**Glavna zadaća** programa predškole je razvoj i unaprjeđivanje tjelesnih, emocionalnih i spoznajnih potencijala djeteta, s naglaskom na razvoj socijalnih kompetencija djece.

Primarni cilj u odgojno-obrazovnom radu je razumijevanjem posebnosti programa predškole, suvremenim pristupom djetetu i učenju, promatrati, slušati i dogovarati se s djecom o zadovoljavanju interesa, njihovih individualnih i razvojnih potreba i potencijala, u poticajno oblikovanom materijalno-socijalnom okruženju, za stjecanje odgojno-obrazovnih iskustava.

Cjeloviti odgojno-obrazovni proces u neposrednom radu s djecom u godini prije polaska u školu, provoditi će se fleksibilno, u partnerstvu vrtića s roditeljima i širom zajednicom, osiguravanjem kontinuiteta u odgoju i obrazovanju, te osiguravanjem otvorenosti za kontinuirano učenje i spremnost na unapređivanje prakse.

Glavna obilježja programa:

- fleksibilnost i raznovrsnost u realizaciji aktivnosti

- individualizirani pristup djeci

- poticanje situacijskog učenja, polazeći od dječjih interesa

- bogato i poticajno okruženje

- suradnja s roditeljima i širom zajednicom

Posebno ćemo nastojati stvoriti poticajno prostorno-materijalno okruženje koje potiče na aktivno učenje (istražujući, čineći), pri tome prioritet dati igri kao osnovnoj aktivnosti predškolskog djeteta, uvažavajući je istovremeno kao aktivnost, sredstvo i metodu rada.

S predškolcima će se provoditi i **projekt “Zubić vila - briga o zubima od najranije dobi”**. U sklopu projekta poticati ćemo djecu na brigu o oralnoj higijeni te važnosti pranja zubi i redovnog posjećivanja stomatologa. Djeci će se približiti na zabavan i njima primjeren način zanimanje stomatolog, nastojati će se ukloniti strah od stomatologa, i sl. Projekt „Zubić vila“ je zamišljen kao splet raznih aktivnosti, s posebnim naglaskom na svakodnevno pravilno četkanje zubića u vrtiću. Najprije bi bila inicijalna radionica u kojoj odgajatelj snima početno stanje poznavanja pojmova iz područja stomatologije, te utvrđuje jesu li djeca već upoznata sa stomatologom i stomatološkom ordinacijom. Na početku projekta održao bi se i sastanak sa roditeljima na kojem se i njih upoznaje sa projektom, te im se daju prigodni leci s kojim odvode dijete stomatologu.Na kraju te inicijalne radionice, odgajatelj popunjava anketni listić u kojem utvrđuje početno stanje.

Unatoč tehnološkom razvoju i suvremenim pristupima u dječjoj stomatologiji stanje oralnog zdravlja je još uvijek daleko od zadovoljavajućeg.

Osnovni razlozi ovog problema su još uvijek nedovoljna oralna higijena, ukorijenjen strah od stomatologa i nedovoljna upućenost djece, a i odraslih u ovu problematiku.

S vremena na vrijeme se provode razne preventivne mjere kod djece predškolske i školske dobi koje obuhvaćaju savjetovanja djece, roditelja i odgajatelja, te upućivanja djece na preglede kod stomatologa. No, shvaćamo da je i edukacija djece jedna vrlo važna komponenta preventive. Budući da su današnje predškolske ustanove mjesta gdje djeca stječu razna znanja iz suvremenog života, osmislili smo projekt, u suradnji s Nastavnim zavodom za javno zdravstvo Rijeka, kroz koji bi djeca usvojila znanje vezano uz oralno zdravlje.

**Specifični ciljevi:**

* upoznavanje djece predškolskog uzrasta s temeljnim znanjem iz područja stomatologije, te na taj način podizanje razine svijesti o važnosti brige za oralno zdravlje djece.
* djelovanjem na svijest djece pomoći ćemo im da lakše shvate zašto je važno redovito provoditi oralnu higijenu i redovito posjećivati stomatologa, te koje su posljedice zanemarivanja istog.
* doprinijeti da se stupanj oralnog zdravlja podigne na bolju razinu, a smanje svi uobičajeni problemi s kojima se suočavaju djeca, roditelji, vrtići, stomatolozi, pa i društvo u cjelini.
* kontinuitet, što znači da nam je želja da se djeca bave tom problematikom kroz duži vremenski period, tokom cijele pedagoške godine 2025/26.

OKVIRNE TEME U RADU S DJECOM PREDŠKOLSKE DOBI :

- Razgovor sa djecom, anketa, upoznavanje roditelja sa projektom

- Imena zuba i njihova funkcija - očnjaci, pretkutnjaci, kutnjaci i sjekutići

- Oblik i građa zuba - kruna zuba, korijen zuba i zubni živac

- Mliječni zubi/trajni zubi - broj i ispadanje mliječnih zubi, nicanje trajnih zuba

- Karijes - kvar zuba; uzroci, početak i napredovanje, granulom

- Kako sačuvati lijepe i zdrave zube (higijena) - zašto, kada, kako, pravilne tehnike četkanja,četkice, paste, konac

- Prehrana - dobra, loša

- U stomatološkoj ordinaciji - ogledalo, stomatološki stolac, sisaljka, bušilica-tušić

- Stomatolog - pregled, savjeti, premazivanje, fluor, popravci, ispun (plombica), vađenje; umjetni zubi

**Aktivnosti:**

* Radionice (aktivnosti): Upoznavanje djece predškolske dobi sa temeljnim znanjima o oralnom zdravlju – odgajatelji i djeca, stomatološka ordinacija Adent Viškovo.
* Edukacija odgajatelja: Radionice za odgajatelje na temu „Oralno zdravlje djece predškolske dobi“- Nastavni zavod za javno zdravstvo.,
* Edukacija roditelja: -Roditeljski sastanci organizirani u suradnji sa stomatološkom ordinacijomt
* Izrada radnih listova : tema- oralno zdravlje djece predškolske dobi
* Posjet studenata stomatologije – radionica „Zubić vila“
* upoznati djecu sa osnovnom građom zuba, njihovim imenima, te njihovom ulogom u procesu žvakanja, a i općenito
* upoznavanje sa pojmom karijesa; koji su mu uzroci, kako se razvija i napreduje; isto tako ukazati i na postojanje bolesti zubnog mesa
* naučiti djecu koji su sve načini da se spriječe bolesti zuba i zubnog mesa
* naučiti ih kako i čime pravilno održavati oralnu higijenu; te im ukazati na izuzetnu važnost usvajanja redovitih higijenskih navika
* upoznati ih sa važnošću prehrane i njezinim utjecajem na oralno zdravlje
* upoznati ih sa ulogom stomatologa i njegovom zadaćom u održavanju oralnog zdravlja; ukazati na važnost redovitog odlaženja stomatologu
* upoznati ih sa izgledom stomatološke ordinacije i sa stomatologu neophodnim pomagalima njima prihvatljivim rječnikom

**4.2. RANO UČENJE TALIJANSKOG JEZIKA**

Program ranog učenja talijanskog jezika u Dječjem vrtiću „Malik“ verificiran je od strane Ministarstva znanosti, obrazovanja i športa RH.

Ciljevi programa učenja talijanskog jezika su svladavanje početnih (osnovnih) vještina komunikacije na talijanskom jeziku u poznatom i sigurnom ali i poticajnom okruženju, upoznavanje s talijanskom kulturom i tradicijom (običajima), podizanje svijesti o važnosti učenja drugog, stranog jezika za djetetov cjelokupni razvoj.

Program će se provoditi od početka rujna do kraja lipnja tekuće pedagoške godine, dva puta tjedno (utorak i četvrtak) po 60 minuta, s djecom u dobi od 3 godine do polaska u školu (redovni polaznici vrtića).

Program će se provoditi u skladu sa suvremenim pedagoškim pristupom čime će se omogućiti međusobna suradnja i učenje mlađe i starije djece. Rano učenje talijanskog jezika realizirat će se kroz aktivnosti u kojima djeca spontano, situacijski uče i istražuju, podržavajući inicijativu i motivaciju djeteta u skladu s njegovim razvojnim potencijalima

Program će provoditi stručno osposobljena odgojiteljica stalno zaposlena u Dječjem vrtiću Malik sa stečenim certifikatom iz talijanskog jezika (B2), Karmela Žmak.

Specifične zadaće odgojno - obrazovnog rada ovoga programa su slijedeće:

* omogućiti djetetu usvajanje osnova jezičnog vokabulara, pravilnog izgovora glasova i intonacije te jezične strukture talijanskog jezika
* omogućiti djetetu komunikaciju na talijanskom jeziku kroz interakciju u grupi s voditeljem i drugom djecom (slušanje, razumijevanje i uporaba govora u razgovoru, opisivanju događaja i doživljaja i sl.)
* razvijati kod djeteta uporabu gramatički pravilnog književnog talijanskog jezika
* poticati dijete na uporabu talijanskog jezika i izvan grupe u svakodnevnim životnim situacijama
* omogućiti djetetu i roditeljima upoznavanje s talijanskom kulturom i tradicijom (običajima)
* poticati kod djeteta nastavak formalnog učenja talijanskog jezika.

**4.3. RANO UČENJE ENGLESKOG JEZIKA**

Specijalizirani *Linguae program* namijenjen je učenju engleskog jezika za djecu u dobi od 4 do 7 godina koji su polaznici vrtića.

Vrijeme i trajanje programa je prilagođeno mogućnostima i potrebama djece, očekivanjima njihovih roditelja i organizaciji vrtića.

Provodi se od listopada do lipnja u tjednoj satnici od po dva školska sata (45 minuta).

Maksimalni broj djece u skupini je 16.

Stručni djelatnici koji provode program su odgojitelji s minimalno B2 stupnjem znanja engleskog jezika i profesori engleskog jezika s iskustvom u radu s djecom predškolske dobi.

Komunikacijom na engleskom jeziku u našem tečaju djecu oslobađamo tjeskobe i nesigurnosti, osnažujemo njihov osjećaj osobne uspješnosti i kompetentnosti. U grupi se stvara ozračje ugodnih i toplih odnosa u kojima se djeca osjećaju dobro i kojima vole pripadati.

Sva djeca dobivaju podjednaku pažnju i mogućnost osobnog uključenja, potiče se njihova međusobna suradnja i tolerancija.

Zbog činjenice da svako dijete ima svoje specifične sposobnosti učenja i da pojedinci uče na različite načine, djeci se nudi veliki izbor nastavnih metoda. Jezik se uči svim osjetilima, glazbom, pokretom, plesom, pjesmom, ritmom i rimom.

Učitelji u našem programu motiviraju djecu da se aktivno uključuju u zabavne i zanimljive aktivnosti koje su primjerene njihovom uzrastu. Koriste se raznovrsne metode rada s cijelom grupom, u parovima ili malim podskupinama. Aktivnosti su usredotočene na komunikaciju i interakciju svih, učitelja i učenika međusobno. Razvijene su igre pogađanja i simulacija, korištenja lutaka i igranja uloga, koje osim učenja engleskog jezika imaju i širu obrazovnu funkciju, jer se koriste metode i pojmovi važni za samorazumijevanje i za bolje razumijevanje drugih ljudi i životne stvarnosti.

*Linguae program* ranog učenja engleskog jezika temelji se na provjerenoj postavci da se učenje stranoga jezika može izvrsno koristiti ne samo za učenje novih riječi i njihovog korištenja u jezičnoj komunikaciji, već i za intenzivno poticanje intelektualnog i općeg psiho-socijalnog razvoja djeteta.

**5. NAOBRAZBA I USAVRŠAVANJE ODGOJNIH DJELATNIKA**

Stručno usavršavanje odgojitelja u Dječjem vrtiću „Malik“ bit će usmjereno na kontinuirano jačanje njihovih stručnih kompetencija s **ciljem** stjecanja suvremenih teorijskih i praktičnih znanja, vještina i navika u skladu s kurikulumom vrtića, koja će biti dobra pedagoško – psihološka i didaktičko – metodička podloga za kvalitetno, fleksibilno provođenje programa u skladu sa individualnim potrebama djece, roditelja i na kontekst vrtića u užem i širem okruženju.

Nastojat ćemo poticati samostalno izgrađivanje profesionalne uloge odgojitelja, kao i izbor sadržaja stručnog usavršavanja, pohađanja radionica, seminara i stručnih skupova prema vlastitim interesima i potrebama odgojitelja, ali i prema mogućnostima i potrebama ustanove.

Poseban naglasak biti će na zajedničkom učenju unutar ustanove, međusobnom dijeljenju iskustava i refleksiji pedagoške prakse.

**Bitne zadaće:**

* timski rad na unapređenju odgojne prakse
* stjecanje znanja i vještina koje su potrebne za primjenu suvremenih oblika rada sa djecom predškolske dobi, sukladno najnovijim znanstvenim spoznajama o razvoju, učenju i potrebama djece
* jačanje kompetencija odgojitelja u planiranju i vrednovanju svoga rada – kroz promišljanje o kompetencijama, znanjima osobnim karakteristikama… što dovodi do podizanja stručne kompetencije
* rad na pripremnim aktivnostima za uključivanje u program Erasmus+

Stručno usavršavanje ostvarivat će se kroz:

**⦁ individualno stručno usavršavanje**:

* rad na sebi, mijenjanje osobne koncepcije odgojitelja kroz učenje o vlastitoj praksi (istraživanje, refleksivni pristup, samo evaluacija)
* proučavanje stručne literature dostupne u vrtiću i knjižnici (časopisi i knjige)

**⦁ edukacija u vrtiću:**

* timska planiranja
* tematska predavanja i radionice pod vodstvom vanjskih i internih stručnih suradnika vrtića
* odgojiteljska vijeća (jednom mjesečno, moguće i online) – na odgojiteljskim vijećima provoditi će se dogovori oko organizacije rada, zajedničkih aktivnosti skupina, te će se obrađivati teme proizašle iz potrebe svakodnevnog rada s djecom, roditeljima i suradnicima

**Plan rada odgojiteljskog vijeća:**

* sudjelovanje u izradi Godišnjeg plana i programa vrtića za pedagošku godinu 2026/27., te Kurikuluma vrtića
* dogovori oko organizacije i provođenja Godišnjeg plana i programa vrtića te Kurikuluma
* dogovori oko organizacije rada vrtića, organizacija prostora, nabava sredstava za rad…
* izvješća sa seminara i stručnih edukacija te daljnji dogovori
* planiranje obilježavanja svečanosti, blagdana, druženja
* organizacija i dogovor posjeta i izleta
* zapažanja i osvrti na realizaciju odgojno-obrazovnog rada kroz godinu (problemi, pohvale, dogovori…)
* sudjelovanje u izradi Godišnjeg izvješća vrtića 2025/2026

**⦁ edukacija izvan vrtića:**

* prema planu i programu stručnog usavršavanja prosvjetnih djelatnika u predškolskim ustanovama Agencije za odgoj i obrazovanje (Katalog stručnih skupova)
* stručni skupovi, predavanja, radionice, online edukacije u organizaciji ostalih vanjskih čimbenika (udruge, vrtići…)
  + - EduList edukacije;
    - AMPEU hrvatska
    - KoHo edukacije;
    - Sinapsus edukacije;
    - Udruga Korak po korak
    - Udruga Rast
* odgojitelji će sudjelovati u planiranju i pripremi Erasmus+ projekata, davati prijedloge i ideje vezane uz moguće teme, partnere i ciljeve projekata, čime će aktivno doprinositi razvoju ustanove i jačanju timske suradnje
* posjete drugim vrtićima – umrežavanje sa ostalim vrtićima u svrhu razmjene iskustva, uvida i znanja, kao osnova zajedničkog učenja i razvoja. Razmotrit ćemo mogućnost posjete predškolskoj ustanovi u Ljubljani, radi razmjene iskustava i primjera dobre prakse, što bi pridonijelo jačanju međunarodne suradnje u sklopu Erasmus+ projekta

**6. SURADNJA S RODITELJIMA**

Suradnja s roditeljima vrlo nam je važna za kvalitetno provođenje odgojno-obrazovnih programa odnosno uključivanjem djeteta u vrtić, važno je uključiti i njegovu obitelj, te razvijati partnerske odnose vrtića i obitelji. Takvi odnosi pružaju djeci i odgojiteljima kvalitetne i raznovrsne poticaje, kvalitetnu komunikaciju, bolje razumijevanje svakog djeteta i zadovoljavanje njegovih potreba, interesa i osjećaja.

.**Cilj** koji smo si postavili za ovu pedagošku godinu je poticanje suradnje s roditeljima, u težnji od suradnika do partnera u odgojno - obrazovnom procesu - i njihovo uključivanje u odgojno – obrazovni proces.

**Bitne zadaće** na kojima ćemo pojačano raditi ove pedagoške godine su**:**

* sudjelovanje i uključivanje roditelja u odgojno-obrazovni rad skupine („otvorena vrta vrtića“)
* nastavak poticanja otvorene, podržavajuće i ravnopravne komunikacije između roditelja, odgojitelja i ostalog osoblja u vrtiću
* informiranje i upoznavanje roditelja sa specifičnim karakteristikama osobnosti i razvojnog statusa djeteta, njegovim stvaralačkim i kreativnim postignućima uz korištenje fotodokumentacije
* organiziranje radionica za roditelje (Ustanova za obrazovanje odraslih Dante, Crveni križ Rijeka, logoped, radionice vezane uz Erasmus projekt…)

Suradnju s roditeljima ostvarivat ćemo putem:

* dijeljenje informacija putem Web stranice vrtića, mobilnih poruka (fotografije, važne obavijesti
* roditeljskih sastanaka (planirana su tri roditeljska sastanka u toku pedagoške godine)
* „otvorenih vrata vrtića“ – jednom mjesečno a po potrebi i češće pozvat ćemo roditelje da nam se pridruže u vrtiću i prema svojim interesima i mogućnostima uključe u sam odgojno-obrazovni proces
* obrazovnih radionica (tematska predavanja vanjskih stručnih suradnika)
* kutića za roditelje (informacije o događanjima u vrtiću, edukativni članci,knjižnica za roditelje, plakati, dječji crteži…)
* individualnih informacija s odgajateljima, a po potrebi i sa stručnim suradnicima vrtića (planirano jednom mjesečno)
* kreativnih radionica za roditelje i djecu (tematski vezane za blagdane isvečanosti, projekte koji se provode…)
* druženja djece, roditelja i odgajatelja (Božićno druženje, Maškarani party, Završno druženje predškolaca, izleti…)
* prikupljanjem izjava o dozvoli za fotografiranje, korištenju osobnih podataka i sl.

Posebno bi željeli uključiti roditelje u odgojno-obrazovni proces kroz sakupljanje materijala za formiranje i nadopunu centara (pedagoški neoblikovani, prirodni materijali, papiri…), te ih uključiti u humanitarne akcije koje će vrtić organizirati..

Plan suradnje s roditeljima odgajatelji će napraviti na temelju ispitivanja potreba i interesa roditelja te će o tome obavijestiti roditelje na roditeljskim sastancima i/ili oglasnim pločama.

**7. SURADNJA S DRUŠTVENIM ČIMBENICIMA**

Suradnju s vanjskim institucijama organizirat ćemo radi obogaćivanja i unapređivanja kvalitete odgojno-obrazovnog rada, stvaranju različitih prilika za učenje i bogaćenje svakodnevnog materijalnog i socijalnog konteksta, proširivanja kurikuluma s raznovrsnim sadržajima kulturnog, umjetničkog, zdravstveno-rekreativnog i sportskog života. Polazeći od potreba i interesa djece pronalazit ćemo načine za proširivanje iskustva, stvaranja situacija za razvijanjem i proširivanjem njihovih kompetencija u okviru cjelovitog razvoja. U radu Dječjeg vrtića „Malik“ vrlo nam je važna suradnja s vanjskim ustanovama i ostalim čimbenicima, posebice onima smještenim na području Općine Viškovo, a potom i šire zajednice, za realizaciju bitnih zadaća odgojno-obrazovnog rada.

**Cilj**nam je unapređenje kvalitete odgojne prakse i razvoj opće kulture vrtića, te prezentacija djelovanja vrtića i postignuća djece.

**Bitna** **zadaća** nam je nastavak dobre suradnje s društvenom sredinom (kulturne, javne, sportske, zdravstvene ustanove…) radi kvalitetnije organizacije i sadržajnog obogaćivanja programa. Stoga se nastojimo povezivati s društvenom sredinom te time poticati emocionalne i socijalne odnose, koji će pridonositi razumijevanju i doživljavanju prezentiranih sadržaja.

Planiramo intenzivnu suradnju sa Općinom Viškovo, Dječjim vrtićima “Viškovo”, “Vladimir Nazor“ Kastav, Dječji vrtić „Matulji“, OŠ “Sv.Matej”, Agencija za mobilnost, Agencijom za odgoj i obrazovanje, Ministarstvom znanosti, obrazovanja i sporta, Crvenim križem, Zavod za javno zdravstvo Rijeka, HNK Ivan Zajc, Gradskim kazalištem lutaka-Rijeka, knjižnica “Halubajska zora” Viškovo, Škola stranih jezika „Linguae“, Sportskim društvom “Gorovo”, plivački klub Kantrida, Prirodoslovni muzej Rijeka, Putujuće lutkarsko kazalište „Produkcija Z“, umjetnička organizacija Kofer Teatar, Turistička zajednica Viškovo, DVD Halubjan, stomatološka ordinacija …, te svim subjektima koji će nam biti od pomoći za realizaciju ovogodišnjih bitnih zadaća u odgojno-obrazovnom radu.

Svaki odlazak izvan Dječjeg vrtića razmotrit ćemo sa sigurnog aspekta, poduzimajući sve potrebne mjere za osiguranje njihove sigurnosti (između ostalog i pripremni razgovori s djecom prije posjete o pridržavanju pravila ponašanja i sl.). Nabrojene mogućnosti suradnje s lokalnom zajednicom predstavljaju orijentacijski okvir koji će se fleksibilno mijenjati i strukturirati sukladno razvojnom karakteru kurikuluma.

**8. VREDNOVANJE PROGRAMA**

U praćenju i vrednovanju programa sudjelovati će odgojitelji, djeca, roditelji, stručni suradnici, ravnatelj te nadležne institucije.

**Samovrednovanje**

Odgojitelji će pažljivo pratiti, promatrati djecu i dokumentirati njihove aktivnosti, stvarajući time podlogu za pripremu poticajnog okruženja, usklađivanje cjelovitog odgojno-obrazovnog rada s različitostima djece. Naša obaveza je da promišljamo, diskutiramo i unapređujemo kvalitetu odgojno-obrazovne prakse, te da uočimo dobre ili one manje dobre primjere prakse, a onda i usmjerimo djelovanje na otklanjanje utvrđenih nedostataka. Realizaciju osiguranja kvalitete programa provoditi ćemo kroz radne sastanke odgajatelja i stručnih suradnika te odgajateljska vijeća.

U svrhu samovrednovanja rada koristit ćemo se slijedećim metodama, tehnikama praćenja, prikupljanja i dokumentiranja podataka:

- dokumentiranje aktivnosti djece: individualne mape, uraci djece, samo refleksije, bilješke, audio i video zapisi, fotografije…

- vođenje i valorizacija pedagoške dokumentacije s naglaskom na praćenje postignuća i sposobnosti djece

- dokumentiranje aktivnosti odgojitelja: bilješke odgojitelja, foto i video snimke, plakati…

**Vanjsko vrednovanje**

Vanjsko vrednovanje ovog programa provodit će nadležne institucije: Ministarstvo znanosti, obrazovanja i športa, Odjel za obrazovanje lokalne zajednice, Agencija za odgoj i obrazovanje…).

**9. GODIŠNJI PLAN I PROGRAM RAVNATELJICE I UPRAVNOG VIJEĆA**

**9.1. Plan rada ravnateljice**

Ravnateljica će tijekom pedagoške godine provoditi aktivnosti usmjerene na unapređenje kvalitete rada i razvoja ustanove, s posebnim naglaskom na stvaranje poticajnog i stabilnog okruženja za djecu, roditelje i djelatnike.

Jedan od važnih zadataka bit će praćenje i traženje mogućnosti financiranja putem dostupnih natječaja i projekata, s ciljem unaprjeđenja odgojno-obrazovnog rada, materijalnih uvjeta i opremljenosti vrtića. Posebna pažnja usmjerit će se na pripremu i planiranje uključivanja u Erasmus+ program, kao i na prijavu projekata na lokalnoj i nacionalnoj razini koji mogu doprinijeti poboljšanju kvalitete prostora, opreme i edukacije djelatnika.

Ravnateljica će poticati tim na aktivno sudjelovanje u izradi projektnih prijava, davanje prijedloga i ideja, te razvijanje projektne kulture ustanove. U suradnji s osnivačem i vanjskim partnerima, nastojat će se osigurati dodatna sredstva za modernizaciju i opremanje prostora, kao i za stručna usavršavanja odgojitelja.

Uz razvoj projekata, ravnateljica će nastaviti s praćenjem zakonskih i pedagoških smjernica, planiranjem i organizacijom rada ustanove, te praćenjem realizacije godišnjeg plana i programa.

**Bitne zadaće** za ovu pedagošku godinu:

* osnaživanje i produbljivanje partnerstva sa sudionicima odgojno-obrazovne prakse
* oblikovanje i učvršćivanje zajedničke vizije vrtića
* praćenje i traženje mogućnosti financiranja putem dostupnih natječaja i projekata, s ciljem unaprjeđenja odgojno-obrazovnog rada, materijalnih uvjeta i opremljenosti vrtića
* osiguravanje profesionalnog razvoja i učenja svih djelatnika vrtića

SADRŽAJ RADA:

* vođenje i zastupanje vrtića
* izrada Godišnjeg plana i programa, Godišnjeg izvješća
* organizacija Odgojiteljskih vijeća i Stručnih aktiva
* pravovremeno pripremanje i donošenje akata u skladu sa zakonom
* organizacija izleta, posjete
* osiguravanje organizacijskih, kadrovskih i materijalnih uvjeta za realizaciju programa
* suradnja s roditeljima (organizacija obrazovnih radionica) te s društvenom sredinom
* osposobljavanje odgojitelja za postizanje , zadržavanje i razvijanje kvalitete prakse (omogućiti stručno usavršavanje)
* analiza i vrednovanje ostvarenih rezultata
* rad na vlastitoj osobnoj i profesionalnoj nadogradnji
* savjetovanje i suradnja sa vanjskim stručnjacima i ustanovama
* sudjelovanje u radu Aktiva ravnatelja Primorsko goranske županije
* sklapanje ugovora o radu na određeno i neodređeno radno vrijeme
* sklapanje ugovora o pružanju usluga vrtića s roditeljima
* vođenje evidencije o radnicima i radnom vremenu radnika
* izrada prijedloga financijskog plana
* izrada financijskog izvješća
* suradnja s Upravnim vijećem
* suradnja s upravnim odjelima općine i županije
* suradnja i savjetovanje sa Agencijom za odgoj i obrazovanje, Ministarstvom znanosti

i obrazovanja

* suradnja s Nastavnim zavodom za javno zdravstvo
* prezentacija rada na internetskoj stranici vrtića
* sudjelovanje na stručnim skupovima, seminarima, radionicama (stručno usavršavanje)

**9.2 Godišnji plan rada Upravnog vijeća**

**Bitne zadaće:**

* donošenje Godišnjeg plana i programa rada vrtića za 2025/26. godinu
* donošenje Financijskog plana za 2026. godinu
* donošenje odluke o upisima za pedagošku godinu 2026/27.
* utvrđivanje potrebe za stručnim radnicima i donošenje odluke o raspisivanju natječaja
* izbor radnika na prijedlog ravnatelja
* donošenje Godišnjeg izvješća rada vrtića za 2025/26. godinu
* odlučivanje o drugim pitanjima sukladno zakonu, statutu i drugim aktima vrtića